送伯達兄赴嘉禾
作者：蘇過
朝代：宋

paragraphs: 我生三十餘，憂患恰半生。
飄零萬里外，偶存三弟兄。
去去復遠別，朔風催客征。
相看各華髪，豈免兒女情。
五載臥箕潁，分甘一廛氓。
嗟哉生理拙，口腹不解營。
各逐升斗仕，彈冠愧淵明。
誰知三徑荒，聊代十畝耕。
我政牛馬走，君乃簿書嬰。
壯心已灰槁，焦芽不復萌。
莊舄偶懷越，嗣宗求步兵。
行藏本無意，簪組鴻毛輕。
脫去西風塵，江山照人清。
扁舟五湖月，千里爲蒓羹。
行著下下考，願辭赫赫名。
青衫旁吏，時哉那可爭。